Ingebrigt S. Sørfonn (Kristelig Folkeparti), 2007-06-12:
Frivillig verksemd gjev oss mykje både som enkeltpersonar og som samfunn. Organisasjonane gjev meiningsfylte og identitetsskapande fellesskap. Mange stader er det frivillige organisasjonar som skaper dei møteplassane som eksisterer utanom jobb og skule. Det er ein eigenverdi at folk ønskjer å gjera ein innsats for fellesskapen og for andre. Det at menneske gjev av tida si og engasjementet sitt til ei sak dei brenn for, er ein positiv verdi me må stø opp under! Då må ikkje staten leggja kjeppar i hjula, men leggja til rette for enkle og gode ordningar for tilskot og rapportering. Eit register for frivillig sektor har vore eit ønske frå mange frivillige organisasjonar. Ønskemålet har vore å få til ei ordning som kan forenkla dei administrative oppgåvene i frivillig sektor og for dei offentlege aktørane på området. I Soria Moria-erklæringa heiter det at Regjeringa ønskjer å redusera det administrative arbeidet i frivillige organisasjonar og frigjera meir tid til aktivitet. Kristeleg Folkeparti legg til grunn at dette gjeld heile breidda av frivillige organisasjonar. Regjeringa hevdar òg at eit avgjerande suksesskriterium for eit register for frivillig sektor er at registeret må få brei tilslutning. Kristeleg Folkeparti er uroa over at mindre frivillige lag og grupper ikkje er nøgde med framlegget til register for frivillig sektor. Proposisjonen konkluderer ikkje med korleis ein kan samordna innrapporteringa til Barne- og likestillingsdepartementet og Kultur- og kyrkjedepartementet for å forenkla rutinane for barne- og ungdomsorganisasjonar. Heller ikkje organisering av innkrevjing av gebyr, slik det er sett fram forslag om i proposisjonen, er tilpassa mangfaldet av frivillige lag og organisasjonar. Forslaget som ligg føre, synest å vera mest tilpassa dei store og veletablerte einingane som i utgangspunktet kanskje ikkje er dei som har mest trong for eit frivilligregister. Ei anna svakheit ved framlegget er at frivillig verksemd innanfor Den norske kyrkja ikkje får rett til å bli registret i frivilligregisteret på lik linje med anna frivillig verksemd. Kristeleg Folkeparti synest det beste ville vera at kyrkjelydar og kyrkjelege fellesråd, som m.a. barnekor, besøkstenester o.l. er organiserte under, får registreringsrett. Om eg forstod saksordføraren rett, meiner han at dette lovutkastet opnar for ein større fleksibilitet på dette området, men ein kan ikkje bortforklara at det er ei monaleg uro og usikkerheit nett på dette området. Samstundes hadde det vore bra om framlegget til eit frivilligregister hadde vore handsama i samanheng med den varsla frivilligmeldinga. Difor set Kristeleg Folkeparti saman med dei andre opposisjonspartia fram forslag der me ber om at proposisjonen vert send attende til Regjeringa og fremja som ny sak i samband med frivilligmeldinga. For Kristeleg Folkeparti er det viktig å gje frivillig sektor gode og samordna ordningar. For å betra samordninga av den statlege politikken fekk Kultur- og kyrkjedepartementet eit koordinerande ansvar for feltet frå 1. januar 2005. Målet var å gjera det enklare å vere frivillig, gjennom ein sterkare koordinert innsats for frivillig sektor, slik at organisasjonane lettare kan finna fram i departementssystemet – eller -labyrinten. Framleis er det slik at det enkelte departementet har eit sektoransvar for frivillig verksemd. Det er formålet og kriteria for dei statlege tilskotsordningane som avgjer kva for organisasjonar som skal få statlege tilskot. Tilskot til frivillige organisasjonar må sjåast i samanheng med dei sektorpolitiske måla dei er meinte å realisera. Mange av dei frivillige organisasjonane har spelt ei viktig rolle i utviklinga av det norske velferdssamfunnet på ulike område – ikkje minst innan helse og omsorg. Sektortilhørsle har difor gitt organisasjonane status som viktige samarbeidspartnarar til offentlege styresmakter. Organisasjonane speler framleis ei viktig rolle i fremjing av ulike interesser og som eit korrektiv til den statlege politikken i dei ulike sektorane. Eg vil avslutningsvis streka under at Kristeleg Folkeparti stør intensjonen og ideen om eit frivilligregister, men me er einige med mange organisasjonar i at det bør gjerast eit grundigare utgreiingsarbeid i departementet før saka kjem attende til Stortinget. Dette gjeld spesielt med omsyn til dei små frivillige organisasjonane og laga.